Elke dan en wan het oupa Dolf na sy geliefde Lettie geloer, sy “Gogga”, soos hy haar genoem het. Ná die plegtigheid het die bruidspaar en hul twee gaste saam met die personeellede van die ouetehuis kolwyntjies geëet en ’n glasie vonkelwyn geklink.
“Dit was ’n storie wat ek nie vir my ouma en oupa hoef te vertel het nie. Ek kon hulle deel maak daarvan.”
En vandag, ’n paar maande ná die troue in Februarie, is Liezl veral bly sy kon hulle op haar spesiale dag hê, want minder as ’n maand daarna is haar geliefde ouma aan ’n beroerte oorlede.
Dolf en Lettie Botha se pad saam het vroeg in die 1950’s met ’n toe-oë-afspraak begin. Van toe af was hulle onafskeidbaar. Toe hulle op 7 November 1953 op Reitz in die Vrystaat trou, was hulle arm: Dolf ’n staatsdiensamptenaar en Lettie ’n poskantoorwerker.
“My ouma kon bestuur en was ’n onafhanklike vrou. Maar oupa het haar altyd haarsalon toe gevat. En dan wag hy in die kar met sy koerant en sy kep. Eendag toe sê ek vir haar: ‘Maar ouma, vat net jouself haarsalon toe.’ Toe sê sy: ‘Nee, dít is hoe mans wys hulle is lief vir jou.’ ”
Liezl, ’n advokaat, en Greg, ’n ingenieur wat oorspronklik van Pole kom en op Vryheid in KwaZulu-Natal grootgeword het, het mekaar in 2012 op ’n strand in Indië vir die eerste keer gesien.
Hulle het destyds albei ’n paar maande lank in Indië gewoon om asem te skep. Toe Liezl vir ’n hofsaak na Suid-Afrika moes terugkeer, het Greg drie maande later by haar aangesluit.
“ ’n Sielkundige het toe eenkeer vir my gesê as jy hulle nie kan saamvat nie, vertel hulle daarvan.”
Sedertdien koop Liezl, wat die afgelope paar jaar saam met Greg op luukse seiljagte werk, vir hulle poskaarte op elke dorp wat sy besoek.
“Toe dink ons gou wat ons alles nodig het om te trou: ’n huweliksvoorwaardekontrak, ’n rok en ’n dominee. Ek het toe sommer my ouma-hulle s’n gevra, hy het ingestem en ek het die ouetehuis gebel.”
Die twee het in soveel vrede met mekaar saamgeleef, vertel sy. Dit was haar oupa wat haar jare gelede al goeie raad vir die huwelik gegee het. “Hy het eendag vir my gesê: Wees net lief vir mekaar, op ’n mooi manier.”